Drie vas na moord op "heks" | Maroela Media
Drie mense is in hegtenis geneem nadat hulle glo 'n vrou, wat hulle as 'n heks aangesien het, doodgemaak het.
Kolonel Vincent Mdunge, 'n polisiewoordvoerder, sê drie mense, waaronder 'n tiener, is Sondag in Remi en Lotuspark, in KwaZulu-Natal, in hegtenis geneem. Speurders van die Amanzimtoti-polisie het hulle aangekeer weens die moord op Ntomikhona Mnguni (40). Mnguni is op 13 Augustus in haar huis doodgeskiet.
"Speurders het 'n deurbraak in die moordsaak gemaak met die inhegtenisname van 'n 16-jarige seun, wat glo die vrou geskiet het. Sy inhegtenisname het gelei tot dié van 'n 35-jarige vrou wat die seun glo aangesê het om Mnguni te skiet. Die vrou het Mnguni verdink dat sy heksery beoefen het," het Mdunge gesê.
Die derde verdagte, 'n 60-jarige man, is in hegtenis geneem omdat hy glo 'n ongelisensieerde vuurwapen vir die moord verskaf het.
"Die vuurwapen gaan vir ballistiese toetse gestuur word om te bepaal of dit met die moord verbind kan word," het Mdunge bygevoeg.